Návrh NARIADENIE RADY, ktorým sa mení nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond, na účely vykonávania preklenovacieho nástroja /* COM/2014/09 final - 2014/0003 (NLE) */





DÔVODOVÁ SPRÁVA Vnútornú dohodu, ktorou sa zriaďuje 11. Európsky rozvojový fond („11. ERF“), podpísali členské štáty na zasadnutí Rady v júni 2013. Táto vnútorná dohoda nadobudne platnosť až po ratifikácii zo strany všetkých členských štátov. Uvedený proces pravdepodobne nebude ukončený do januára 2014. Komisia navrhla prechodné opatrenia („preklenovací nástroj“) na zabezpečenie dostupnosti finančných prostriedkov na spoluprácu s africkými, karibskými a tichomorskými štátmi a so zámorskými krajinami a územiami, ako aj na podporu výdavkov, a to medzi januárom 2014 a dátumom nadobudnutia platnosti vnútornej dohody, ktorou sa zriaďuje 11. ERF. Tento nástroj by mal byť financovaný zo zostatkov a z finančných prostriedkov uvoľnených v rámci 10. ERF a predchádzajúcich ERF. Finančné prostriedky v rámci tohto preklenovacieho nástroja sa zaúčtujú v rámci 11. ERF. Komisia takisto prijala návrh nariadenia, ktorým sa stanovujú rozpočtové pravidlá vzťahujúce sa na 11. ERF Rada nemôže prijať toto nariadenie pred nadobudnutím platnosti vnútornej dohody o 11. ERF alebo pred tým, ako prijme rozhodnutie umožňujúce predbežné uplatňovanie niektorých ustanovení uvedenej dohody. Na základe najnovších rokovaní v Rade sa ukončenie ani jedného z týchto postupov neočakáva skôr ako v januári 2014. Je vhodné, aby sa opatrenia podporované v rámci preklenovacieho nástroja vykonali čo najskôr a na základe rovnakých pravidiel, ako sú pravidlá predpokladané pre 11. ERF. Z tohto dôvodu Komisia navrhuje zmeniť nariadenie Rady o rozpočtových pravidlách, ktoré sa vzťahujú na 10. Európsky rozvojový fond, takým spôsobom, aby sa rozpočtové pravidlá, ktoré sa budú uplatňovať na 11. ERF, vzťahovali aj na finančné riadenie preklenovacieho nástroja. Komisia preto navrhuje Rade, aby vo vhodnom čase prijala pripojené nariadenie, keď bude možné doplniť jeho prílohu a zahrnúť do nej hmotnoprávne ustanovenia rozpočtových pravidiel pre 11. ERF, ktorých obsah medzitým Rada schváli a stanoví. 2014/0003 (NLE) Návrh NARIADENIE RADY, ktorým sa mení nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond, na účely vykonávania preklenovacieho nástroja RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou 23. júna 2000[1] (ďalej len „Dohoda z Cotonou“), so zreteľom na vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s dohodou o partnerstve AKT – ES, a o poskytnutí finančnej pomoci zámorským krajinám a územiam, na ktoré sa vzťahuje časť 4 Zmluvy o ES[2], a najmä na jej článok 10 ods. 2, (ďalej len „vnútorná dohoda“), so zreteľom na návrh Európskej komisie, so zreteľom na stanovisko Dvora audítorov[3], so zreteľom na stanovisko Európskej investičnej banky, keďže: (1) Rozhodnutím Rady z [xx. xx. 2013] sa stanovujú prechodné riadiace opatrenia pre ERF („preklenovací nástroj“) na zabezpečenie dostupnosti finančných prostriedkov na spoluprácu s africkými, karibskými a tichomorskými štátmi a so zámorskými krajinami a územiami, ako aj na podporu výdavkov, a to medzi 1. januárom 2014 a dátumom nadobudnutia platnosti 11. Európskeho fondu. (2) Je potrebné zmeniť vykonávacie predpisy 10. ERF upravujúce prevádzkové a finančné riadenie uvedených prechodných opatrení („preklenovací nástroj“) na financovanie prechodného obdobia medzi 10. ERF a 11. ERF až do nadobudnutia platnosti vnútornej dohody o 11. ERF a jej vykonávacích predpisov, a to v súlade s týmito predpismi. PRIJALA TOTO NARIADENIE: Článok 1 Na účely vykonávania preklenovacieho nástroja sa ustanovenia nariadenia Rady (ES) č. 215/2008 nahrádzajú ustanoveniami stanovenými v prílohe k tomuto nariadeniu. Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Uplatňuje sa od dátumu nadobudnutia jeho účinnosti až do nadobudnutia účinnosti rozpočtových pravidiel 11. ERF. V Bruseli Za Radu predseda PRÍLOHA („pro memoria“: Znenie rozpočtových pravidiel 11. ERF sa vloží po ich stanovení). [1] Ú. v. ES L 317, 15.12.2000, s. 3. Dohoda zmenená a doplnená dohodou podpísanou v Luxemburgu 25. júna 2005 (Ú. v. EÚ L 287, 28.10.2005, s. 4.) a dohodou podpísanou v Ougadougou 22. júna 2010 (Ú. v. EÚ L 287, 4.11.2010, s. 3). [2] Ú. v. EÚ L 247, 9.9.2006, s. 32. [3] Ú. v. EÚ C , , s. .